Eskom sny dorp se krag wyl land bibber | Netwerk24
Deur Susan Cilliers 03 Julie 2018 18:48
Terwyl die land in die wurggreep van ’n kouefront is, het inwoners van Schweizer-Reneke soggens vroeg en saans ure lank nie elektrisiteit nie.
Eskom sny die kragtoevoer na dié dorp van 06:00 tot 09:00 en weer van 17:00 tot 20:30 af weens die Mamusa-munisipaliteit se skuld van R61 miljoen aan Eskom.
Indien ’n afbetaalooreenkoms nie gou bereik word nie, sal die kragtoevoer vanaf volgende week daagliks van 06:00 tot 20:00 onderbreek word.
Ons betaal ons lopende Eskom-rekening. Ons kry maar sowat R60 000 van die R2,5 miljoen dienstegeld wat uit die township (Ipelegeng) verskuldig is.
“Dit sal katastrofiese gevolge vir die dorp se ekonomie inhou,” sê Coenrad Herbst, DA-raadslid in Mamusa. Herbst, ’n apteker, sê hy het medisyne wat onder 10 °C opgeberg moet word. Brandstof vir sy kragopwekker sal hom R448 per dag kos indien dit 14 uur lank moet werk.
Die Mamusa-raad het Andreas Peens, ’n prokureur, opdrag gegee om ’n interdik teen Eskom te probeer kry om die kragonderbrekings te stop. Peens het onlangs so ’n interdik teen Eskom vir die Kgetlengrivier-munisipaliteit in die omgewing van Koster gekry.
Die aansoek om die interdik vir Mamusa in die hooggeregshof in Pretoria sal egter eers op 12 Julie aangehoor kan word omdat die hof in reses is.
“Ons probeer intussen ’n skikking met Eskom bereik,” sê Peens.
Eskom het Dinsdag bevestig die kragonderbrekings sal voortduur totdat die munisipaliteit R5,1 miljoen betaal en aanhou om sy huidige rekening te vereffen.
Peens sê Eskom se optrede is “irrasioneel” omdat verbruikers wat wel hul elektrisiteitsrekeninge betaal of voorafbetaalde krag koop, gestraf word.
“Verbruikers wat betaal, het ’n reg op elektrisiteitsvoorsiening, veral omdat dit ook verband hou met ander grondwetlike regte, soos die reg op ’n skoon omgewing, gesondheid en onderwys.”
Verbruikers wat betaal, het ’n reg op elektrisiteitsvoorsiening, veral omdat dit ook verband hou met ander grondwetlike regte, soos die reg op ’n skoon omgewing, gesondheid en onderwys.
Peens meen Eskom het beter opsies as om betalendes te straf. “Hy kan beslag lê op die munisipaliteit se bates, of die provinsie of selfs die nasionale regering aanspreeklik hou vir die rekening.”
Watertoevoer en rioolbestuur word ook benadeel wanneer pompe wat dié stelsels aandryf, nie kan werk terwyl die krag af is nie, sê Herbst.
Volgens hom kan die munisipaliteit nie die R61 miljoen terugbetaal nie.
“Ons betaal ons lopende Eskom-rekening. Ons kry maar sowat R60 000 van die R2,5 miljoen dienstegeld wat uit die township (Ipelegeng) verskuldig is. Intussen skuld die distriksmunisipaliteit ons R24 miljoen vir waterdienste wat ons lewer, maar hulle kan dit nie betaal nie.”
Nico Kilian, VF Plus-raadslid in Mamusa, meen Eskom was nalatig om toe te laat dat die skuld sedert 2008 toeneem. “Die munisipaliteit betaal vermoedelik ook nie al die elektrisiteitsgeld wat inwoners inbetaal, aan Eskom oor nie omdat hy ’n reuse-salarisrekening moet betaal. Veral kleiner ondernemings wat nie kragopwekkers kan bekostig nie, sal nie kan oorleef indien die kragonderbrekings voortduur nie.”
Kilian sê die Eskomsituasie veroorsaak polarisasie tussen gemeenskappe omdat kragtoevoer na Ipelegeng nié afgesny word nie. “Dit skep te veel misdaadgevare as dit donker is, terwyl die meeste wanbetalers in die township woon.”
Die munisipaliteit het nie op versoeke om kommentaar gereageer nie.
Meer oor: Eskom | Krag
Eskom-werkers dink nog oor jongste aanbod
Eskom pas steeds druk toe oor skuld
Duitse bank leen R1,35 miljard aan Eskom
Roep vakbonde tot verantwoording